open-index/open-wikipedia-markdown huggingface dataset:
Boris Frlec

**Boris Frlec** (10. veebruar 1936 Ljubljana – 18. veebruar 2026) oli Sloveenia keemik, poliitik ja diplomaat.

Boris Frlec lõpetas Ljubljana ülikooli keemikuna 1959. aastal. Doktorikraadi keemia alal omandas ta samas ülikoolis 1965. aastal. Aastatel 1959–1984 töötas ta Jožef Stefani Instituudis, kus ta esialgu oli teadur, alates 1974. aastast asedirektor ja alates 1975. aastast direktor. Samaaegselt oli ta alates 1968. aastast keemiaprofessor Ljubljana ülikoolis. 1984–1989 oli ta Sloveenia Sotsialistliku Vabariigi Täitevnõukogu asepresident. 1989–1991 oli ta Jugoslaavia suursaadik Saksamaa Liitvabariigis. Alates 1991. aastast töötas Frlec Sloveenia Välisministeeriumis. 1992. aastal määrati ta Sloveenia suursaadikus Saksamaal.

Alates 25. septembrist 1997 kuni 2. veebruarini 2000 oli ta Sloveenia välisminister. 

2000. aasta juunist kuni 2004. aasta juunini oli ta Sloveenia suursaadik Hollandis. 2006. aastal jäi ta Sloveenia Välisministeeriumist pensionile. 2006–2014 töötas ta Euroopa Julgeoleku- ja Koostööorganisatsioonis, kus oli valimiste jälgimise missiooni juhataja.

## Viited
Komarno (Ukraina)

**Komarno** (kuni 1992. aastani **Komarne**) on linn Ukrainas Lvivi oblastis Lvivi rajoonis. Komarno asub Lvivi kesklinnast ligikaudu 34 km edelas.

Komarnot on esmamainitud 1427. aastal. Magdeburgi linnaõigused sai 1471. aastal. 1772. aastal läks linn Esimese Poola jagamise tagajärjel Habsburgide Austria keisririigi võimu alla. Austria-Ungari lagunemise järel oli linn lühikest aega aastatel 1918–1919 Lääne-Ukraina Rahvavabariigi võimu all. Alates 1919. aastast kuulus linn Poolale. Teise maailmasõja ajal hõivas Punaarmee linna 21. septembril 1939. Alates 1. novembrist 1939 oli linn Ukraina NSV osana Nõukogude Liidu koosseisus. Aastatel 1940–1959 oli Komarno rajoonikeskus.

## Viited
Raamatupidamisaruanne

**Raamatupidamisaruanne** on kirjalike dokumentide kogum, mis kirjeldavad ettevõtte äritegevust ja majandustulemusi. Raamatupidamisaruandeid auditeerivad sageli valitsusasutused, raamatupidajad, ettevõtted. Raamatupidamisaruanne koosneb bilansist, kasumiaruandest, rahavoogude aruandest ja omakapitali muutuste aruandest ning lisadest. Omakapitali muutuste aruannet ei pea tegema mikro- ja väikeettevõtjad. 

### Bilanss
Üks raamatupidamisaruannetest on bilanss. Bilanss näitab majandusüksuse varasid, kohustusi ja omakapitali aruandekuupäeva seisuga. Bilansis peab kõigi varade kogusumma ühtima kõigi kohustuste ja omakapitali kogusummaga. Bilansis olev varainfo on jaotatud käibe- ja põhivaradeks. Samamoodi on ka kohused jaotatud lühi- ja pikaajalisteks kohustusteks. Bilansi saab kasutada koos teiste oluliste raamatupidamisaruannetega fundamentaalanalüüsi tegemiseks või finantssuhtarvude arvutamiseks.  

### Kasumiaruanne
Teine raamatupidamisaruanne on kasumiaruanne. See kajastab majandusüksuse aruandeperioodi majandustegevuse ja äritegevuse tulemusi. Üldiselt on kasumiaruandes kas viimase kuu või aasta tulemused, ja et saada parem ülevaade ettevõtte tegevusest, võib aruandes kajastada mitut perioodi. Aruande ülesehitus algab tuludega, millest esialgu lahutatakse maha müüdud kaupade maksumused, seejärel ka kõik müügi-, üld- ja halduskulud. Selle tegevusena saadakse teada ettevõtte kahjum või kasum, mis esitatakse ilma tulumaksuta.

### Rahavoogude aruanne
Rahavoogude aruanne kajastab muutusi majandusüksuse rahavoogudes aruandeperioodi jooksul. Rahavood edastatakse põhitegevuse, investeerimistegevuse ja finantseerimistegevuse kohta. Suurem osa kõigist rahavoogudest on loetletud põhitegevuse jaotises, kus näidatakse äritegevuse põhitegevusega seotud raha sisse- ja väljavoolud. Investeerimistegevuse jaotis annab ülevaate näiteks varade ja investeerimisinstrumentide müügist. Finantseerimistegevuse jaotis sisaldab rahavoogusid, mis on seotud võlgade ja nende tasumisega, dividendide väljastamisega, aktsiate müügiga.

## Viited
Rolls-Royce Trent 900

**Rolls-Royce Trent 900** on ettevõtte Rolls-Royce Limited madalrõhuline gaasiturbiinmootor . See on välja töötatud Airbus A380 jaoks. 

Airbus A380 töötab nelja Trent 900 mootoriga. Mootori idee esitati 3. aprillil 2002 ja Euroopa Lennundusohutusamet (EASA) kinnitas tüübisertifikaadi 29. oktoobril 2004 . Trent 900 on kõige kergem, puhtam ja vaiksem A380 mootor. Võrreldes teiste gaasiturbiinmootoritega, tekitab Trent 900 tõukejõu kohta kõige vähem heitgaase. 

## Tehnilise lahenduse iseärasused
Umbes pooltele Airbus A380 lennukitele on paigaldatud Trent 900 mootorid, kuna sellel on konkurentidest väiksem hooldus- ja kütusekulu. Kütusekulu kokkuhoiuks on tehtud õhuvool läbi turbiini võimalikult efektiivseks ja mootori kaalu on minimeeritud, kasutades konstrueerimisel vähem detaile. Vähem detaile tähendab, et ka hooldus on lihtsam. Lisaks on tehnilises lahenduses hästi läbi mõeldud mootorite hooldus. Näiteks on põlemiskambri seintele paigaldatud keraamilised plaadid, mis kaitsevad kambri metallkorpust. Vajadusel saab keraamilised plaadid välja vahetada ja mootori eluiga on selle tõttu pikem. 

Trentidele iseloomulik kolmepooliline disain esineb ka Trent 900-s. Kolmepooliline tähendab, et mootoris on rõhu tekitamiseks kolm järjestikust süsteemi. Esimene neist on madalrõhuturbiin (*L.P system*), teine on vaherõhukompressor (*I.P system*) ning kolmas on kõrgrõhukompressor (*H.P system*). Vaherõhukompressor teeb osa kõrgrõhukompressori tööst ära, mis tähendab, et kõrgrõhukompressori turbiin saab pöörelda aeglasemalt. Nii kulutab mootor vähem energiat ja väiksematel pööretel kestavad turbiini labad kauem. 

## Maksumus
Airbus A380 lennukitest on umbes pooltel Trent 900 mootorid. 2016. aastal tellis ANA Group 3 A380 lennukit . Selleks tegid nad 300 miljoni dollarilise lepingu Rolls-Royce’iga, kellelt nad tellisid 12 Trent 900 mootorit . See teeb ühe mootori maksumuseks 25 miljonit dollarit.

## Tehnilised andmed
* Kuiv kaal: 6246 kg (*13769 lb*) 
* Maksimaalne diameeter: 3944 mm (*155,28 in.*) 
* Mootori pikkus: 5477,5 mm (*215,65 in.*) 
* Maksimaalne tõukejõud: 334,29–374,09 kN (*75152–84098 lbf*) 
* Möödaviigu suhe: 8,5–8,7 
* Õhumassi läbilaskevõime: 1207–1248 kg/s (*2655–2745 lb/s*) 
* Mööduva ja siseneva õhurõhu suhe: 39 : 1 

## Viited
Andrei Jeršov

**Andrei Petrovitš Jeršov** (19. aprill 1931 Moskva – 8. detsember 1988 Moskva) oli nõukogude informaatik ja akadeemik. Jeršov on tuntud oma panuse poolest süsteemprogrammeerimisesse, programmeerimiskeeltesse ja arvutuslingvistikasse.

Donald Knuthi arvates on Jeršov räsifunktsiooni põhimõtte üks iseseisvatest väljatöötajatest.

Jeršov pidas 1981. aastal Lausanne'is Rahvusvahelise Andmetöötlusföderatsiooni (IFIP) ja UNESCO konverentsil ettekande, kus käis välja idee programmeerimiseset kui "teisest kirjasokusest" ning oli 1985. aastal Nõukogude Liidu üldhariduskoolide arvutiseerimise üks eestkõnelejaid.

Akadeemik Enn Tõugu hinnangul on Jeršov jätnud märgatava jälje Eesti teadusesse, Jeršovi algatatud informaatikaõppe populariseerimise egiidi all algatati ka Juku kooliarvuti projekt.

## Viited
Bilõtske

**Bilõtske** (ukraina Білицьке) on linn Ukrainas Donetski oblastis Pokrovski rajoonis. Asub 14 km Dobropilljast kagus.

Bilõtske on kaevanduslinn. Asula rajati 1909. aastal. 1966 sai linnaõigused.

Linna haldusalasse kuulub ka Vodjanske alev.

## Viited

## Välislingid
Fredrik Gulbrandsen

**Fredrik Aasmundrud Gulbrandsen** (sündinud 10. septembril 1992 Lillestrømis) on Norra jalgpallur, kes mängib ründajana Türgi kõrgliiga klubis İstanbuli Başakşehir.

Ta alustas klubikarjääri kodulinna klubis Lillestrøm SK, debüteerides Norra kõrgliigas 2009. aastal.

Aastatel 2013–2016 mängis ta Norra kõrgliiga klubis Molde, kellega tuli 2014. aastal Norra meistriks.

2016. aasta juunis liitus ta Austria kõrgliiga klubiga Salzburgi Red Bull. 2017. aasta märtsist juunini oli ta laenul Major League Socceri klubis New York Red Bulls, kuid ei suutnud seal 12 mänguga ühtegi väravat lüüa. Hooajal 2017–18 lõi Gulbrandsen Austria kõrgliigas 11 väravat ja tuli Salzburgiga Austria meistriks.

2019. aasta juunis sõlmis ta kolmeaastase lepingu İstanbuli Başakşehiriga. Hooajal 2019–20 tuli ta klubiga Türgi meistriks.

Norra jalgpallikoondises debüteeris Gulbrandsen 27. augustil 2014 sõprusmängus Araabia Ühendemiraatide vastu.

## Saavutused
;Molde
*Tippeligaen: 2014
*Norra karikas: 2013, 2014
;Salzburgi Red Bull
*Austria Bundesliga: 2016–17, 2017–18
*Austria karikas: 2016–17
;İstanbul Başakşehir
*Süper Lig: 2019–20
Lorenzo Da Ponte

**Lorenzo Da Ponte** (sünd. Emanuele Conegliano, 10. märts 1749 – 17. august 1838) oli Itaalia päritolu luuletaja, ooperite libretist ja katoliku preester. 

Tema libretodel põhineb 11 helilooja 28 ooperit, sealhulgas Mozarti "Figaro pulm" (1786), "Don Giovanni" (1787) ja "Così fan tutte" (1790).
SolarXOne

**Päikesedroon SolarXOne** on firma XSun loodud päikeseenergial töötav mehitamata õhusõiduk ehk droon. Droon on loodud koostöös maailmatasemel ülikoolidega.

## XSun
XSun on idufirma, mis sai alguse Prantsusmaalt ning kus asub praegu ka nende peakorter . Firma sai alguse aastal 2016 ning nende põhieesmärk on arendada ja suurendada päikeseenergia kasutamist. XSun on üks esimesi firmasid, kes on loonud drooni, mis suudab ise otsuseid teha . Drooni arendamisest võtsid osa ka näiteks Airbus ja Euroopa kosmoseagentuur ESA .

## SolarXOne
Päikesedroonil on tiivaulatus 4,5 meetrit ja tiivapaare on kaks, mis aitavad parandada aerodünaamikat, samuti on droon varustatud nelja propelleriga . Tiibade pind on kaetud laias ulatuses päikesepaneelidega, mis annavad võimaluse lennata pikki distantse, kogudes sel ajal andmeid, kuna droon on varustatud kaamerate ja lidariga. Ilusa ja päikselise ilmaga suudab droon lennata umbes 12 tundi, mis on umbes 600 kilomeetrit ja öösel suudab lennata patareide peal kuni 5 tundi. Drooni maksimaalne kiirus on 50 sõlme. Droon ei tekita                                heidet, kuna lendab päikeseenergia jõul. Samuti on droon vaikne, maksimaalne heli on umbes suurusega 40db (nagu vee voolamine). SolarXOne kaalub 25 kilogrammi ning suudab kanda 5 kilogrammi suurust lasti.

### '''Turvalisus'''
SolarXOne on varustatud FTS-iga *(Flight Termination System)*, mis aitab peatada lendu, kui midagi peaks valesti minema. See seiskab drooni mootorid, avab langevarju ning paneb tööle kõva häire ja vilkuvad tulukesed. Samuti on droon valmistatud piisavalt tugevast materjalist, et maandumisel droon vigastada ei saaks. Turvalisuse süsteemi saab tööle panna nii piloot maa peal, kui ka droon ise, kui tunneb, et selleks on vajadust.

### '''Kasutusalad'''
Drooni saab kasutada näiteks maapinna kaardistamiseks, metsanduses ja kaevandustes. Samuti metsatulekahjude kaardistamiseks. On võimalik kasutada ka bioloogilise mitmekesisuse uurimiseks, kuna droon on vaikne ja ei sega näiteks loomi ja linde. Uurimine on mugav, kuna droon on varustatud kaamerate ja anduritega, seetõttu saab korraga koguda palju infot.

## Viited
Pokrov (Ukraina linn)

**Pokrov** (ukraina keeles Покров) on linn Ukrainas Dnipropetrovski oblastis. Asub Bazavluki vasakkaldal.

1883. aastal avastati tänapäeva linna alal mangaanimaagi maardla. 1886. aastal hakati maaki kaevandama. Linn loodi 1956. aastal mitme kaevandusasula liitmisel. 1956–2016 oli linna nimi **Ordžonikidze**.

Linna lähedal asuvad sküüdi kurgaanid.

## Viited
Enock Mwepu

**Enock Mwepu** (sündinud 1. jaanuaril 1998 Lusakas) on endine Sambia jalgpallur (poolkaitsja).

Ta alustas klubikarjääri Sambias.

2017. aasta juunis liitus ta Austria kõrgliiga klubiga Salzburgi Red Bull. Klubi põhikoosseisu liikmeks sai ta hooajal 2018–19, mängides enne seda hooajal 2017–18 põhiliselt klubi reservmeeskonnas Liefering Austria esiliigas. Salzburgiga tuli ta neli korda Austria meistriks.

2021. aasta juulis sõlmis ta nelja-aastase lepingu Inglismaa kõrgliigaklubiga Brighton & Hove Albion. Esimese värava lõi ta Inglismaal 27. oktoobril 2021 liigakarikamängus Leicester City vastu. Inglismaa kõrgliigas lõi ta esimese värava kolm päeva hiljem Liverpooli vastu. Brighton & Hove Albionis jäi Mwepu arvele 27 mänguga kolm väravat.

2017. aastal tuli Mwepu Sambia kuni 20-aastaste koondisega Aafrika omavanuste meistriks. Sambia jalgpallikoondises tegi ta debüüdi 2. septembril 2017 MM-i valikmängus Alžeeria vastu ja lõi selles mängus ka värava. 23 mänguga lõi ta Sambia koondises kuus väravat.

Tema noorem vend Francisco Mwepu on samuti jalgpallur.

2022. aasta sügisel oli Mwepu sunnitud jalgpallurikarjääri lõpetama, kuna tal diagnoositi haruldane südamehaigus.

## Saavutused
;Salzburgi Red Bull
*Austria Bundesliga: 2017–18, 2018–19, 2019–20, 2020–21
*Austria karikas: 2018–19, 2019–20, 2020–21
;Sambia U20
*Aafrika U-20 meister: 2017

## Viited
Leandro Trossard

**Leandro Trossard** (sündinud 4. detsembril 1994 Maasmechelenis) on Belgia jalgpallur, kes mängib äärepoolkaitsjana Inglismaa Premier League'i klubis Arsenal ja Belgia jalgpallikoondises.

Ta alustas klubikarjääri Belgia klubis Genk. Aastatel 2013–2016 mängis ta laenul teistes Belgia klubides, sh hooajal 2015–2016 Belgia kõrgliiga klubis OH Leuven. Genki põhimeeskonnas mängis Trossard aastatel 2016–2019. Hooajal 2018–19 lõi ta Belgia kõrgliigas 14 väravat ja tuli Genkiga Belgia meistriks.

2019. aasta juunis sõlmis ta nelja-aastase lepingu Inglismaa kõrgliigaklubiga Brighton & Hove Albion. Inglismaa kõrgliigas lõi ta esimese värava hooaja teises mängus 17. augustil 2019 West Ham Unitedi vastu. Kolme ja poole hooajaga lõi Trossard Inglismaa kõrgliigas Brighton & Hove Albioni meeskonnas 25 väravat. 1. oktoobril 2022 tegi Trossard mängus Liverpooli vastu esimese Brighton & Hove Albioni mängijana Inglismaa kübaratriki.

2023. aasta jaanuaris sõlmis ta pikaajalise lepingu Arsenaliga. 12. märtsil 2023 andis Trossard Arsenali 3:0 võidumängus Fulhami üle väravasöödu Arsenali kõigile kolmele väravale. Ta sai ühtlasi Inglismaa Premier League'is esimeseks mängijaks, kes on andnud võõrsilmängus esimesel poolajal kolm väravasöötu. Lisaks sai Trossard esimeseks pärast Santi Cazorlat, kes tegi Inglismaa kõrgliigas ühel hooajal väravate ja väravasöötude kübaratriki.

Belgia jalgpallikoondises tegi Trossard debüüdi 5. septembril 2020 UEFA Rahvuste Liiga mängus Taani vastu. Koondisekarjääri kaks esimest väravat lõi ta 30. märtsil 2021 MM-i valikmängus Valgevene vastu. Ta kuulus Belgia koondisse 2021. aasta Euroopa meistrivõistlustel ja 2022. aasta maailmameistrivõistlustel.

## Viited

## Välislingid

* Profiil Arsenal FC kodulehel
Mohammed Salisu

**Mohammed Salisu Abdul Karim** (sündinud 17. aprillil 1999 Kumasis) on Ghana jalgpallur, kes mängib keskkaitsjana Prantsusmaa kõrgliigaklubis Monaco ja Ghana jalgpallikoondises.

Ta kuulus noorena Ghana jalgpalliakadeemiatesse.

2017. aasta juulis liitus ta Hispaania klubiga Valladolidi Real. Aastatel 2018–2019 mängis ta klubi reservmeeskonnas Hispaania tugevuselt kolmandas liigas. Klubi põhimeeskonnas debüteeris ta 2019. aasta jaanuaris Hispaania karikamängus. Hispaania kõrgliigas tegi ta debüüdi sama aasta 18. augustil mängus Real Betise vastu. 26. oktoobril 2019 lõi ta mängus Eibari vastu oma esimese värava Hispaania kõrgliigas.

2020. aasta augustis sõlmis ta nelja-aastase lepingu Inglismaa kõrgliigaklubiga Southampton. Ta mängis seal kolm hooaega, kuni Southampton hooaja 2022/23 järel Premier League'ist välja langes.

Ghana jalgpallikoondises debüteeris Salisu 23. septembril 2022 sõprusmängus Brasiilia vastu. Koondisekarjääri esimese värava lõi ta sama aasta 17. novembril sõprusmängus Šveitsi vastu. maailmameistrivõistluste teises alagrupimängus lõi ta värava Lõuna-Korea vastu.

## Viited
Dwight McNeil

**Dwight James Matthew McNeil** (sündinud 22. novembril 1999 Rochdale'is) on Inglismaa jalgpallur, kes mängib äärepoolkaitsjana Inglismaa Premier League'i klubis Everton.

Aastatel 2004–2014 kuulus ta Manchester Unitedi noorteakadeemiasse.

2014. aastal liitus ta Burnleyga. Klubi põhimeeskonnas debüteeris ta Inglismaa kõrgliigas 13. mail 2018 hooaja viimases mängus AFC Bournemouthi vastu. Alates hooajast 2018–19 on ta kuulunud Burnley põhikoosseisu. 30. detsembril 2018 lõi ta mängus West Ham Unitedi vastu oma esimese värava Inglismaa kõrgliigas.

2022. aasta juulis sõlmis ta viieaastase lepingu Evertoniga.

Aastatel 2019–2021 mängis McNeil Inglismaa noortekoondistes.

## Viited

## Välislingid

* Profiil Burnley FC kodulehel
Zorõnsk

**Zorõnsk** on linn Ukrainas Luhanski oblastis Altševski rajoonis (2020. aastani Perevalski rajoonis).

Asula sai linnaõigused 1963. aastal.

Alates 2014. aasta kevadest (Sõda Donbassis) on Zorõnsk keskvalitsuse vastaste relvajõudude (nn Luhanski Rahvavabariik) kontrolli all.

## Viited
Kahepoolne turg

**Kahepoolne turg**, vahel ka **kahepoolne võrk**, on investeerimiskontekstis vahendusplatvorm, millel on kaks erinevat kasutajarühma, kes pakuvad teineteisele võrgu eeliseid. 

Kahepoolsed turud on levinud paljudes valdkondades ka väljaspool investeerimist ning need ei pea rangelt kaasama ostjaid ja müüjaid, kes suhtlevad nii, nagu nad võiksid börsi kaudu suhelda. Kahepoolseid turge võib leida paljudes tööstusharudes. Kahepoolset turgu kasutavad mitmed tuntud ettevõtted, näiteks American Express (krediitkaardid), Paypal (maksesüsteem), eBay (kaubakeskkond), Uber (taksoteenus), Facebook (suhtlusvõrgustik), WhatsApp (suhtlusvõrgustik), Netflix (voogedastusteenus), Amazon (kaupade ja teenuste müük) jt, ning ka populaarne YouTube'i video majutus.

## Ülevaade
Kahepoolne turg hõlmab vahendajat, kes ühendab kahte tüüpi turuosalisi, kes mõlemad vajavad üksteist. Kahepoolse turu mõlema poole tasakaalustamatus võib põhjustada probleeme, näiteks likviidsuse puudumist müüjate jaoks, kellel on raskusi ostjatega ühenduse loomisel. Kahepoolsed turud võivad eksisteerida nii investeerimismaailmas kui ka paljudes muudes eluvaldkondades, kus platvormid ühendavad kahte osapoolt. Mõistet "kahepoolne turg" hakati teadusökonoomikas kasutama alates 2001. aastast.

## Teooria
Kahepoolses võrgus on kaks kasutajate kategooriat. Nende rollid selles võrgustikus ja ka kasutuseesmärgid on selgelt erinevad. Kuid samal ajal on nad üksteisest sõltuvad ja just see interaktsioon määrab nende ühise võrgu kasutamise väärtuse. Kahepoolses võrgus muudavad ühe kategooria kasutajad oma suhtumist võrgu kasutamiseks sõltuvalt teise kategooria kasutajate arvust. Samas muudab iga kasutaja grupi liige ka suhtumist selle kasutusse, olenevalt sama kategooria kasutajate arvust. Võrguefekt on positiivne, kui kasutajate arvu kasv suurendab võrgu kasutamise väärtust, ja negatiivne, kui seda ei ole.

## Näited
Kahepoolse turu näiteid: 

* Krediitkaardid, mille abil suhtlevad kaupmehed ja ostjad.
* Tööotsingu saidid, kus suhtlevad ettevõtted, kes pakuvad tööd, ja inimesed, kes soovivad töötada.
* Ajalehed ja ajakirjad, kus suhtlevad ettevõtted, kes reklaamivad oma tooteid, ja potentsiaalsed ajalehte või ajakirja lugevad tarbijad.
* Videomängukonsoolid, kus mängijad ja mängude arendajad suhtlevad.

## Viited
Nõmmeveski hüdroelektrijaam

**Nõmmeveski hüdroelektrijaam** asus Harju maakonna, Kuusalu valla,  Nõmmeveski külas Valgejõgi.

Elektrijaam sai valmis 1927. aastal. Hävis tulekahju 8. novembril 1964.

Jaama ehitised, ka unikaalne betoonpostidele rajatud veekanal kuuluvad Boorela OÜ-le. Ettevõte, mis varem kandis nime OÜ Raju, on alates 2000. aastast taotlenud vee-erikasutusluba, et elektrijaam Nõmmeveskil taastada. Keskkonnaamet pole seni vee-erikasutusloaga nõustunud. Käimas on kohtuvaidlus.

## Ajalugu
Hüdroelektrijaama rajamine Nõmmeveskile oli Joaveski puupapivabrikul kavas juba alates 1921. aastast. Ehitamine algas 1923. aastal. Ehitustöö kestis kokku neli aastat.

1927. aastal valminud Nõmmeveski hüdroelektrijaama võimsus oli 250 hj, et parendada Joaveski vabriku suurenenud energiavajadust. Ehitust teostas OÜ Aqua Alba. Jaamas pidid tööd saama juhataja-mehaanik ja 2 töölist.

## Pildid

Fail:Nõmmeveski, 74815 Harju County, Estonia - panoramio.jpg
Fail:Nõmmeveski, 74815 Harju County, Estonia - panoramio - Николай Семёнов (2).jpg
Fail:Nõmmeveski, 74815 Harju County, Estonia - panoramio - Николай Семёнов (4).jpg
Fail:Nõmmeveski HEJ.jpg


## Viited
Ishango luu

**Ishango luu** (inglise keeles *[[:en:Ishango_bone|Ishango bone]]*) on tõenäoliselt maailma vanim väikeste algarvude sõel. Selle avastas 1960. aastatel belgia professor Jean de Heinzelin de Brouhart Kongo Demokraatlikust Vabariigist. Luu oli mattunud vulkaanipurske tagajärjel tuhakihi alla.

Ishango luu on 10 cm pikkune ning sellel on 168 sälku, mis on jaotatud kolme veergu. Lisaks sellele on luu ühes otsas kvartsist teravik. Kuna seda luud on poleeritud ja töödeldud, pole kindel, kellele luu võis esialgu kuuluda. Luu vanuseks on määratud umbes 22 000 aastat, mis teeb sellest ühe vanima matemaatikavahendi.

Luud säilitatakse Belgias Brüsseli loodusteaduste muuseumis.

## Seos matemaatikaga
Aafrikast pärit matemaatikud on alati olnud halvemas seisus kui teised. Nende kohta on tehtud rassistlikke märkuseid ning levib arvamus, et kuna mõnes Aafrika tsivilisatsioonis ei kasutata suuremaid numbreid kui 3 ja 4, siis pole võimalik, et nad oleksid suutnud sel ajal midagi keerukamat välja mõelda. Arvatakse, et vaid eurooplased olid võimelised matemaatiliselt ja loogiliselt mõtlema. Seetõttu ei saa Ishango matemaatikud piisavalt tähelepanu selle eest, et nad leiutasid esimese teadaoleva algarvude sõela, ning kaheldakse, kas see üldse on seda.

Luul on kujutatud kolme veergu: G ehk vasak, M ehk keskmine ja D ehk parem. See, mida luule graveeritud veergudes olevad sälgud tähendavad, on viinud inimesed erinevate hüpoteesideni.

Ühe teooria kohaselt on suuremate mittealgarvude saamiseks väiksemaid numbreid mitu korda liidetud või kopeeritud, sest korrutada ei osatud. Näiteks 6 = 3 + 3. Täheldatud on ka seda, et numbrid 1 ja 2 on kirjutamata jäetud. Võimalik, et selle aja tsivilisatsioonil oli nende numbrite vastu aukartus ning seetõttu neid ei kirjutatud.

Esialgu kopeeritakse numbreid kolmest viieni. Sedasi saadakse 6, 8 ja 10, millele lisatakse veel kord algne number (näiteks 3 + 3 = 6, 6 + 3 = 9). Nii tehes sõelutakse välja algarvud (vahemikus 1–10), mida ei saa teiste numbrite kopeerimisel moodustada: 1, 3, 5 ja 7. Järgmiseks tehti sama vahemikus 6 ­– 10, st saadi 11, 13, 17 ja 19.

Eelnev tõestab, et tegemist võiks olla algarvude sõelaga. Kui see nii on, siis on sõel enam kui 19 700 aastat vanem kui Eratosthenese sõel ning paneb kahtluse alla selle, kas matemaatika on Kreeka päritolu.

## Seos astronoomiaga
Arheoloog Alexander Marshack üritas näidata seoseid luul olevate sälkude ja Kuu faaside vahel. Kui need seosed on tõepärased, võib tegu olla Kuu faaside kalendriga. Kuna ka tänapäeval kasutatakse Aafrikas luid ja nööre Kuu faaside kalendrina, võib tema teooria tõeseks osutuda, ent seni pole seda suudetud tõestada.

## Viited
Pavel Kisseljov (1788−1872)

Krahv (a-st 1839) **Pavel Dmitrijevitš Kisseljov** (8. (ukj 19. jaanuar) 1788 Moskva − 14. november 1872 Pariis) oli Venemaa sõjaväelane (jalaväekindral), riigitegelane ja reformaator. Aastatel 1837−1856 oli ta esimene Venemaa keisririigi riigivarade minister. 1856−1862 oli Venemaa suursaadik Prantsusmaal.

## Auastmed
### Tsiviilteenistus

### Sõjaväeteenistus

## Autasud
### Venemaa autasud
* Püha Anna ordeni IV klass (12. detsember 1812)
* Püha Vladimiri ordeni IV klass (25. veebruar 1813)
* Püha Anna ordeni II klass (3. juuni 1813, briljandid 1. september 1813)
* Püha Anna ordeni I klass (3. juuni 1821)
* Püha Vladimiri ordeni I klass (5. oktoober 1826)
* Püha Aleksander Nevski orden (29. september 1829, briljandid 6. detsember 1833)
* Püha Georgi ordeni IV klass (18. detsember 1830, 25-aastase teenistuse eest)
* Valge Kotka orden (16. aprill 1841)
* Püha Andreas Esmakutsutu orden (16. aprill 1841, briljandid 15. IV 1845)

### Välismaa autasud
* Preisimaa ''Pour le Mérite'' orden (1813)
* Austria Leopoldi orden (märts 1814)
* Prantsusmaa Püha Louis´ orden (25. september 1815)
* Württemebergi Krooni ordeni suurrist (1857)
* Prantsusmaa Auleegioni orden (1859)
* Preisimaa Musta Kotka orden (1860)

## Kirjandus
*Шилов, Денис Николаевич. *Государственные деятели Российской империи*. Главы высших и центральных учреждений, 1802-1917. Биобиблиографический справочнк. С.-Петербург: Буланин, 2001. Lk 288-291.
Iván Balliu

**Iván Balliu Campeny** (sündinud 1. jaanuaril 1992 Caldes de Malavellas) on Hispaania-Albaania jalgpallur, kes mängib paremkaitsjana Hispaania kõrgliiga klubis Rayo Vallecano.

2004. aastal liitus ta FC Barcelona noortesüsteemiga. Aastatel 2011–2013 mängis ta Barcelona reservmeeskonnas Hispaania esiliigas, kuid klubi põhimeeskonnas tal debüüti teha ei õnnestunud.

Aastatel 2013–2015 mängis ta Portugali kõrgliiga klubis Arouca. 2015. aasta juulis liitus ta Prantsusmaa klubiga FC Metz, kus ta mängis kokku neli hooaega, sealhulgas kaks hooaega Prantsusmaa kõrgliigas.

2019. aasta augustis naasis Balliu Hispaaniasse, sõlmides kaheaastase lepingu Hispaania esiliiga klubiga UD Almería.

2021. aasta juulis sõlmis ta kaheaastase lepingu äsja Hispaania kõrgliigasse tõusnud Rayo Vallecanoga.

2008. aastal mängis Balliu Hispaania kuni 16- ja kuni 17-aastaste koondistes. 2017. aastal sai ta Albaania kodakondsuse. Albaania jalgpallikoondises debüteeris ta 6. oktoobril 2017 MM-i valikmängus Hispaania vastu.

Tema isa on albaanlane ja ema hispaanlanna.

## Viited
Trevoh Chalobah

**Trevoh Tom Chalobah** (sündinud 5. juulil 1999 Freetownis) on Sierra Leones sündinud Inglismaa jalgpallur, kes mängib Inglismaa Premier League'i klubis Crystal Palace.

Ta liitus '2007. aastal Chelsea noorteakadeemiaga.

Hooajal 2018–19 mängis ta laenul Inglismaa esiliiga klubis Ipswich Town, hooajal 2019–20 samasse liigasse kuuluvas Huddersfield Town ja hooajal 2020–21 Prantsusmaa kõrgliiga klubis Lorient.

Chelsea põhimeeskonnas asus Chalobah mängima hooajal 2021–22. 2021. aasta augustis mängis ta UEFA Superkarika finaalis Hispaania klubi Villarreali vastu. Kolm päeva hiljem debüteeris ta Inglismaa kõrgliigas mängus Crystal Palace'i vastu ja lõi selles mängus ka värava. 2021. aasta novembris sõlmis ta Chelsega uue pikaaegse lepingu. 23. novembril 2021 lõi ta UEFA Meistrite Liiga mängus värava Torino Juventuse vastu.

Aastatel 2014–2019 mängis Chalobah Inglismaa noortekoondistes. 2017. aastal tuli ta Inglismaa kuni 19-aastaste koondisega Euroopa omavanuste meistriks.

Tema vanem vend Nathaniel Chalobah on samuti jalgpallur.

## Saavutused
;Chelsea
*UEFA Superkarikas: 2021
*Klubide maailmameistrivõistlused: 2021
;Inglismaa U-19
*UEFA Euroopa U-19 meister: 2017

## Viited

## Välislingid

* Profiil Chelsea FC kodulehel
Pingualuiti kraater

**Pingualuiti kraater** on meteoriidikraater Kanadas Québeci provintsi põhjaosas Ungava poolsaarel. 

Kraatri läbimõõt on 3,44 km. Kraatri vall on 160 m kõrge, kraater on 400 m sügav. Selle vanuseks hinnatakse 1,4 miljonit aastat.

Kraatris on 267 m sügavune Pingualuki järv, mis on üks sügavamaid Põhja-Ameerikas. Järve vesi on erakordselt puhas, selle soolsus on vähem kui 3 ppm ja Secci sügavus on üle 35 m. Nii on Pingualuki järve vesi maailmas läbipaistvamaid.

Järve ega järvest välja ei voola ükski jõgi ega oja. Vett lisandub vihmaga ja lume sulamisega, vesi lahkub ainult aurudes. Ainuke kalaliik järves on arktika paalia.

Kraatri kivimitest on leitud rauda, niklit, koobaltit ja kroomi, mis lubab arvata, et kraatri tekitas kondriitmeteoriit.

Kraater ja selle ümmargune erakordselt puhta veega järv oli teatud-tuntud kohalike inuittide hulgas. Muu maailm sai kraatrist teada Teise maailmasõja ajal, kui seda nähti 20. juunil 1943 ilmavaatluste lennukilt. Geoloogilised uuringud algasid 1951. aastal. Kraater ja seda ümbritsev ala on osa 2004. aastal loodud Pingualuiti rahvuspargist.

## Viited
Pandimaja

**Pandimaja** on ettevõte, mis pakub klientidele tagatisega laenu, tagatiseks on kliendi isiklikud asjad. Pandimajale panditud esemeid nimetatakse pantideks. Pandimajad aktsepteerivad tavaliselt pandina ehteid, kulda, hõbedat, heas korras elektroonikat, kuid ka muid väärtuslikke esemeid. Laenusumma ja intresside õigeaegselt tasumisel on võimalus kliendil oma panditud ese lunastada. Kui klient rikub tagasimakse tähtaega, on pandimajal õigus panditud esemeid müüa.

## Pandimaja äritegevus

### Pantide hindamine

Pandimajad kasutavad klientide pantide väärtuse kindlaksmääramiseks erinevaid andmebaase, oksjonisaite, jaemüügi kauplejate kodulehti jne. Pandimaja poolt pakutav summa sõltub järgmistest teguritest: panditava eseme turunõudlus, eseme seisukord ning kui lihtne oleks eseme edasimüümine.

### Laenusumma määramine

Laenusumma määramisel on võtmeteguriks kliendi pakutavate esemete väärtus peale nende hindamist. Kuid laenusumma määramisel on oluliseks aspektiks hinnata ka tõenäosust, et klient naaseb laenusummat ning intresse tagasi maksma. Laenu tagasimaksmise tõenäosuse hindamine on subjektiivne ning kõige olulisem seejuures on pandimajal hinnata seda, kui oluline võib panditud ese kliendi jaoks olla, et klient seda kindlasti endale tagasi soetada sooviks.

### Täiendavad teenused

Täiendavad teenused on mõeldud pandimajadele oma sissetulekute suurendamiseks. Klassikalised pandimajade poolt pakutavad lisateenused on tšekkide sularahastamine, mobiiltelefonide lahtimuukimine ja arvete tasumise teenus.

## Viited
Austraalia kuninglik merevägi

**Austraalia kuninglik merevägi** (*Royal Australian Navy*, **RAN**) on meresõja ja teisi mereväe ülesandeid täitev väeliik Austraalia kaitseväes.

Austraalia kuninglik merevägi loodi 1901. aastal, ühendades Austraalia osariikide mereväed Ühenduse Merejõududeks. Esialgu oli Merejõudude ülesandeks kaitsta Austraalia territooriumi, kuid Suurbritannia mereväe kohalolu vähenemisel Vaiksel ookeanil, muutus ka Austraalia kuningliku mereväe vastutusala suuremaks. Merevägi sai oma praeguse nime 1911. aastal. Tänapäeval koosneb merevägi 43 sõjalaevast ja seal teenib üle 16 000 mereväelase. 

Austraalia kuninglik merevägi on osalenud mitmetes sõdades, sealhulgas I ja II maailmasõjas, Malaya kriisis ja Vietnami sõjas. Samuti on merevägi osalenud rahuvalvemissioonidel Ida-Timoris ja Saalomoni saartel. 

Austraalia mereväge juhib mereväe ülem, kes allub kaitseväe juhatajale. Seisuga 24. aprill 2022 oli mereväe ülemaks aseadmiral Mark Hammond.

## Viited
Ivan Provorov

**Ivan Vladimirovitš Provorov** (vene keeles Иван Владимирович Проворов; sündinud 13. jaanuaril 1997 Jaroslavlis) on Venemaa jäähokimängija, kes mängib kaitsjana NHL-i klubis Philadelphia Flyers. Ta on klubi meeskonna asekapten.

2011. aastal kolis Provorov USA-sse Pennsylvania osariiki. Hooajal 2013–14 mängis ta United States Hockey League'i klubis Cedar Rapids RoughRiders ja 2014–2016 Western Hockey League'i (WHL) klubis Brandon Wheat Kings, kellega tuli 2016. aastal WHL-i meistriks. Hooajal 2015–16 pälvis Provorov lisaks WHL-i hooaja parimale kaitsemängijale antava Bill Hunter Memorial Trophy.

2015. aastal valis Philadelphia Flyers ta NHL-i ''draft''is seitsmenda valikuna. Alates hooajast 2016–17 on ta kuulunud Flyersis põhikoosseisu. NHL-is debüteeris ta 14. oktoobril 2016 hooaja esimeses mängus Los Angeles Kingsi vastu. Algselt mängis Provorov ühes kaitsepaaris koos veterankaitsja Mark Streitiga. Esimese värava lõi Provorov NHL-is sama aasta 23. novembril mängus Tampa Bay Lightningi vastu. Debüüthooajal sai ta NHL-is kirja kuus väravat ja 24 väravasöötu. Hooaja lõpus valiti ta alles kolmanda uustulnukana Flyersi hooaja parimaks kaitsjaks. Hooajal 2017–18 põhiturniiril lõi ta 17 väravat, millega oli Calgary Flamesi mängija Dougie Hamiltoni ja Tampa Bay Lightningi mängija Victor Hedmani kõrval sel hooajal enim värava löönud kaitsemängija. Flyersi hooaja parimaks kaitsjamängijaks on Provorov valitud veel ka hooaegadel 2019–20 ja 2020–21.

2019. aasta septembris pikendas ta Flyersiga lepingut kuue aasta võrra. Alates 2016. aasta oktoobrist kuni 2022. aasta jaanuarini osales Provorov NHL-is 403 mängus järjest. Flyersi mängijatest on temast enam mängudes järjest osalenud ainult Rod Brind'Amour.

Aastatel 2015 ja 2016 võitis Provorov Venemaa kuni 20-aastaste koondisega juunioride maailmameistrivõistlustel hõbemedali. 2017. aasta maailmameistrivõistlustel võitis ta Venemaa jäähokikoondise koosseisus pronksmedali.

## Viited

## Välislingid
* Ivan Provorov NHL.com lehel
* Ivan Provorov hockeydb.com lehel
Vassõl Krõtševskõi

**Vassõl Krõtševskõi** (ukraina keeles *Василь Григорович Кричевський*; 12. jaanuar 1873 Vorožba – 15. november 1952 Caracas Venezuela) oli ukraina päritolu kunstnik, arhitekt ja pedagoog, kes tegeles peamiselt tarbekunstiga ja dekoratiivkunstiga. Ta oli 1918. aasta Ukraina vapi, riigipitsati ja ka rahatähtede kujundaja.

Ta oli maalikunstniku Fedir Krõtševskõi vend.

## Viited

## Välislingid
Nick Bonino

**Nicholas Lawrence Bonino** (sündinud 20. aprillil 1988 Hartfordis Connecticutis) on USA jäähokimängija, kes mängib keskründajana NHL-i klubis Pittsburgh Penguins.

Aastatel 2007–2010 mängis ta Bostoni Ülikooli jäähokimeeskonnas. 2009. aastal tuli ta Bostoni Ülikooliga ülikoolide meistriks.

2007. aastal valis San Jose Sharks ta NHL-i ''draft''is 173. valikuna. 2009. aasta märtsis müüdi Bonino mängijaõigused Anaheim Ducksile, kellega sõlmis ta 2010. aasta märtsis kaheaastase lepingu. NHL-is debüteeris ta 26. märtsil 2010 mängus Edmonton Oilersi vastu. Esimese värava lõi ta liigas kolm päeva hiljem mängus Dallas Starsi vastu. Hooaja 2012–13 esimeses pooles toimunud NHL-i tööseisaku ajal mängis ta Itaalia esiliigaklubis HC Neumarkt-Egna. Hooajal 2013–14 tegi Bonino NHL-is Ducksi meeskonnas võrreldes oma varasemate hooaegadega silmapaistva hooaja, kui lõi 22 väravat ja andis 27 väravasöötu.

2014. aasta juunis kaubeldi Bonino Ducksist Vancouver Canucksi, kus ta mängis ühe hooaja. Aastatel 2015–2017 mängis ta kaks hooaega Pittsburgh Penguinsis, võites mõlemal hooajal klubiga Stanley karika. Hooaja 2015–16 väljalangemismängudes oli Bonino enim väravasööte andnud Penguinsi mängija.

2017. aasta juulis sõlmis ta nelja-aastase lepingu Nashville Predatorsiga. 2020. aasta oktoobris kaubeldi ta Minnesota Wildi, kus ta mängis ühe hooaja. 2021. aasta juulis sõlmis ta kaheaastase lepingu San Jose Sharksiga, kes oli ta NHL-i *draft*is 14 aastat varem valinud, kuid kus Bonino mängida varem ei jõudnudki. 2023. aasta märtsis kaubeldi Bonino Sharksist tagasi Penguinsi.

USA jäähokikoondise koosseisus võitis Bonino 2015. ja 2018. aasta maailmameistrivõistlustel pronksmedali.

## Viited

## Välislingid
* Nick Bonino NHL.com lehel
* Nick Bonino hockeydb.com lehel
Müügihind

**Müügihind** on hind, millega teenust või kaupa tarbijale müüakse ja mille sisse on arvatud käibemaks ning teised maksud. Müügihinna sünonüümiks on realiseerimishind.  Müügihind on oluline, kuna kauba hind mõjutab otseselt tarbijate käitumist ja seeläbi müügitegevuse edukust. Müüja peab määrama piisavalt suure müügihinna, et teenida kasumit, kuid samas peab kauba hind kindlustama müüjale koha turul, ehk müügihind ei tohiks olla liiga suur. 

## Müügihinna määramine

Müügihinna määramist mõjutavad turunõudlus ja -tegevus, müügikoha asukoht ning ajahetk, mil müük toimub. Lisaks on oluline jälgida ka samal turul konkureerivate ettevõtete tegevust. Ettevõttel võib tekkida vajadus müügihinda langetada, kui konkurendid müüvad sarnast toodet odavama müügihinnaga. Pikemalt tegutsenud ettevõtetel on turu nõudlust ja seeläbi müügihinna muutmise vajadust lihtne hinnata eelmiste müügiperioodide andmete põhjal. 
Müügihinna määramisel tuleb jälgida ka vastava kauba omahinda. Kui ettevõtte eesmärgiks on kasumi teenimine, siis müügihind peab olema suurem, kui omahind. 

## Müügihinna arvutamine
Müügihinda saab arvutada kolme hinnamudeli abil: kulupõhine hinnakujundus, konkurentsipõhine hinnakujundus ja kliendipõhine hinnakujundus. Kulupõhine hinnakujundus määrab hinna toote- ja tegevuskulude põhjal. Konkurentsipõhine hinnakujundus kasutab jaemüügihindade üle otsustamiseks kohalike konkurentide hindu, soovitatav on hinnad määrata nii, et kasum jääb 7-10% vahemikku, eriti väiksematel ettevõtetel ning kui müüja pakub kvaliteetsemat toodet võrreldes konkurendiga, siis on õigustatud suurendada toodete eest küsitavat hinda. Kliendipõhine hinnakujundus määrab jaehinnad ära selle järgi, kui suur on toodete nõudlus.

## Viited
Vladimir Bartol

**Vladimir Bartol** (24. veebruar 1903 Trieste Austria-Ungari – 12. september 1967 Ljubljana Jugoslaavia) oli Itaalia sloveenist kirjanik.

Tema tuntuim teos on 1938. aastal ilmunud romaan "Alamut". See on üks populaarsemaid sloveeni kirjanduse teoseid maailmas.

## Välislingid
Praha pearaudteejaam

**Praha pearaudteejaam** (tšehhi keeles *Praha hlavní nádraží*) on Tšehhi pealinna Praha peamine raudteejaam.

Arhitektide Vojtěch Ignác Ullmanni, Antonín Viktor Barvitiuse ja Josef Fanta projekteeritud ehitis avati 1871. aastal Austria-Ungari keisri Franz Joseph I järgi nime all **Franz Josefi raudteejaam**. Esimese vabariigi ajal ja aastail 1945–1948 kandis see Ameerika Ühendriikide endise presidendi Woodrow Wilsoni järgi nime **Wilsoni raudteejaam** (tšehhi keeles *Wilsonovo nádraží*).

2014. aastal teenindas jaam 224 505 rongi (610 iga päev) ja rohkem kui 53 000 000 reisijat.

## Kohalik transport
Raudteejaama, mille kõrval peatuvad trammiliinid 5, 9, 15 ja 26, teenindab ka Praha metroo liin C.

## Vaata ka
*Keiser Franz Josephi Raudtee

## Välislingid
Toomas Kuum

**Toomas Kuum** (sündinud 15. juulil 1967) on Eesti tennise edendaja ja tennisekommentaator.

Ta on lõpetanud Tallinna Kunstigümnaasiumi ja Tartu Ülikooli majandusteaduskonna.

Eesti Tennise Liidu juhatuse liige (2007–...), Eesti liigatennise võistlussarja looja, portaali tennisnet.ee asutaja, TV kanalite Sport3, Kanal2 ja Inspira spordikommentaator. Eesti Tennise Liidu aasta parimate väljakuulutamisel on teda tunnustatud viiel korral eri nominatsioonis.
Josh Norris

**Joshua Norris** (sündinud 5. mail 1999 Oxfordis, Michigani osariigis) on USA jäähokimängija, kes mängib keskründajana NHL-i klubis Ottawa Senators.

Aastatel 2017–2019 mängis ta Michigani Ülikooli jäähokimeeskonnas.

2017. aastal valis San Jose Sharks ta NHL-i ''draft''is 19. valikuna. 2018. aasta septembris müüdi tema mängijaõigused Ottawa Senatorsile. Senatorsiga sõlmis ta lepingu 2019. aasta mais ja asus hooajal 2019–20 mängima American Hockey League'is (AHL) Ottawa Senatorsi tütarklubis Belleville Senators. Põhiturniiri 56 mänguga lõi ta liigas 30 väravat ja andis 31 väravasöötu, millega oli liigas resultatiivseim uustulnukas. Hooaja 2019–20 lõpus pälvis ta AHL-i hooaja parimale uustulnukale antava Dudley "Red" Garrett Memorial Award'i ja valiti liiga sümboolsesse koosseisu.

NHL-is debüteeris Norris 22. veebruaril 2020 mängus Montreal Canadiensi vastu. NHL-is tegi ta läbimurde järgmisel hooajal, kui lõi 17 väravat ja andis 18 väravasöötu. Löödud väravate poolest oli ta NHL-is sel hooajal Kirill Kaprizovi järel teine parim uustulnukas. Hooaja lõpus valiti Norris uustulnukate sümboolsesse koosseisu (*[[NHL All-Rookie Team|All-Rookie Team]]*).

2017. aastal tuli Norris USA kuni 18-aastaste koondisega omavanuste maailmameistriks. Juunioride maailmameistrivõistlustelt võitis ta USA kuni 20-aastaste koondisega ühe hõbe- ja ühe pronksmedali.

Tema isa Dwayne Norris on endine jäähokimängija.

## Viited

## Välislingid
* Josh Norris NHL.com lehel
* Josh Norris hockeydb.com lehel
Colin White

**Colin Andrew White** (sündinud 30. jaanuaril 1997 Bostonis) on USA jäähokimängija, kes mängib keskründajana NHL-i klubis Florida Panthers.

Aastatel 2015–2017 mängis ta Boston College'i jäähokimeeskonnas.

2015. aastal valis Ottawa Senators ta NHL-i ''draft''is 21. valikuna. Hooaja 2016–17 lõpus asus ta mängima American Hockey League'is (AHL) Ottawa Senatorsi tütarklubis Binghamton Senators. NHL-is debüteeris ta 2017. aasta aprillis mängus Detroit Red Wingsi vastu. Esimese värava lõi ta NHL-is 6. veebruaril 2018 mängus New Jersey Devilsi vastu. Hooajal 2017–18 sai ta 21 mänguga kirja kaks väravat ja neli väravasöötu. Järgmisel hooajal sai White NHL-is juba oluliselt enam mänguaega, kogudes 71 mänguga 14 väravat ja 21 väravasöötu. 2019. aasta augustis pikendas ta Senatorsiga lepingut kuue aasta võrra. Järgmised hooajad jäid White'ile väravate ja väravasöötude arvult oluliselt tagasihoidlikemaks. Suurema osa hooajast 2021/22 jäi ta õlavigastuse tõttu eemale.

2022. aasta juulis sõlmis ta üheaastase lepingu Florida Panthersiga.

2015. aastal tuli White USA kuni 18-aastaste koondisega omavanuste maailmameistriks ja 2017. aastal USA kuni 20-aastaste koondisega juunioride maailmameistriks. USA jäähokikoondise koosseisus võitis White 2018. aasta maailmameistrivõistlustel pronksmedali.

## Viited

## Välislingid
* Colin White NHL.com lehel
* Colin White hockeydb.com lehel
Velõka Oleksandrivka

**Velõka Oleksandrivka** (ukraina keeles Велика Олександрівка) on alev Ukrainas Hersoni oblastis Berõslavi rajoonis. 

## Ajalugu
Elanike arv on 2021. aasta seisuga 6487. Kuni 2020. aastani oli alev Velõka Oleksandrivka rajooni keskus.

10. märtsil 2022. aastal okupeerisid asula Vene väed. Ukraina väed võtsid asula sama aasta 4. oktoobril taas enda kontrolli alla.

## Viited
Pantsir

**96K6 Pantsir** (vene keeles *Панцирь*) on Venemaal valmistatud iseliikuv õhutõrjekompleks. GRAU indeks 96K6, NATO koodnimetus SA-22 Greyhound.

## Vaata ka
*9S931 Barnaul-T
*2K22 Tunguska

## Viited
Senkivka

**Senkivka** (ukraina keeles Сеньківка) on küla Ukrainas Tšernihivi oblastis Tšernihivi rajoonis (kuni 2020. aastani asus Horodnja rajoonis).

2001. aasta rahvaloenduse andmetel elas külas 214 inimest, pindala 3,0&nbsp;km. Venemaa sissetungi käigus Ukrainasse 2022. aastal vähenes külaelanike arv ligi kümnekordselt.

Küla järgi on saanud nime Valgevene-Venemaa-Ukraina piiri ühinemiskohas asuv Senkivka piiripunkt.


На стыке трех стран - panoramio.jpg|1975. aastal kolme riigi piirile püstitatud monument "Kolm õde" (sõpruse monument)
Sen'kovka border crossing.jpg|Senkivka piiripunkt


## Viited

## Välislingid
* Shell War in Ukraine: The village with Russia and Belarus on its doorstep. *[[BBC News]]*, 26. aprill 2022
Sissetulek

**Sissetulek** ehk **tasu** tähendab nii eraisikute kui ka ettevõtete jaoks mingit kindlat väärtust või summat, mida nad saavad, kas müües oma toodet või pakkudes oma teenust. Sissetuleku summa võib olla väga varieeruv. Olenevalt asjaoludest võib sissetulek olla suurem eelmisest, väiksem eelmisest või üldse puududa. Sissetuleku suurus sõltub tavaliselt sellest kui palju eraisik või ettevõte toodet müüb või teenust osutab.

## Sissetuleku deklareerimine Eestis
Sissetuleku deklareerimine ehk tuludeklaratsiooni saavad esitada residentidest füüsilised isikud eelmise kalendriaasta tulu kohta.

Antud deklaratsiooni peab esitama, kui on teenitud tulusid, millelt tulumaksu pole kinni peetud ning lisaks ka juhul, kui soovitakse kõrvaldada piiriülene topeltmaksustamine. Tuludeklaratsiooni ei ole vaja esitada juhul, kui maksustavalt tulult on tulumaks kinni peetud ning ei taheta kasutada mahaarvamisi.

Tuludeklaratsiooni saab esitada kolmel viisil. Esimene võimalus on kasutada e-teenuste keskkonda e-MTA. Teine võimalus on kohale minna teenindusbüroosse ning kolmas viis on saata tuludeklaratsioon postiga Maksu- ja Tolliameti teenindusbüroole. 

## Kuidas palgatöölistel toimub maksude arvestamine sissetuleku pealt
Iga kuu alguses saavad palgatöölised vastavalt sellele kui palju on tööd tehtud tasu. Millal täpselt tasu peab üle laekuma on juba ettevõttesisene otsus. Igale tasu ülekandmisele peaks järgnema ka palgalehe saatmine, kus kajastuvad kõik maksud, mis on sissetuleku pealt maha läinud. Sissetuleku pealt maksude maha arvestamist teostab tööandja ning see toimib järgnevalt: indiviidi brutosissetuleku pealt arvestatakse maha tulumaks (20%), töötuskindustus ja kogumispension. Alles jäänud summa kuulub ülekandmiseks. Lisaks maksab tööandja töötaja pealt sotsiaalmaksu (33%) aga see ei mõjuta töötaja sissetulekut. Iga kuu on võimalik eraisikult saada maksuvaba tulu (maksimum summas 500 eurot.) Oluline on meeles pidada, et kui brutopalk on suurem kui 2100 eurot, siis maksuvaba tulu ei rakendu. Samuti kui tulu on kuni 500 eurot, siis ei toimu samuti maksude arvestamist.

## Keskmine brutopalk
Brutopalk on töölepingus või õigusaktis kindlaks määratud tasu, mille pealt toimub maksude maha arvestamine ning alles jäänud summa makstakse töötajale välja. Alles jäänud summat saab nimetada ka netopalgaks. Gruppi kuuluvad kõik ettevõtted, asutused jne, kus on vähemalt üks töötaja.

Läbi aastate on keskmine brutopalk Eestis ainult tõusnud ning arvatakse, et see liigub ka edaspidi samas suunas. Keskmine Eesti brutokuupalk 2021. aastal oli 1548 eurot. Kasv võrreldes 2020. aastaga oli 6,9%. Kõrgeim oli keskmine brutokuupalk info ja side valdkonnas ning madalaim toitlustuse tegevusalal. 2011. aastal oli keskmine brutopalk Eestis 839 eurot.

## Viited
Joosep Vimm

**Joosep Vimm** (sündinud 8. veebruaril 1990) on Eesti poliitik, aastatel 2021–2024 Tallinna abilinnapea, aastast 2015 Sotsiaaldemokraatlikku Erakonna liige ning aastast 2018 selle juhatuse liige. 

## Haridus
Joosep Vimm on õppinud Gustav Adolfi Gümnaasiumis. Tal on bakalaureusekraad ajaloo erialal Tallinna Ülikoolist, kus õppis aastatel 2009–2012 lähiajalugu ja rahvusvahelisi suhteid (kõrvaleriala: rootsi keel ja kultuur), ja magistrikraad rahvusvaheliste suhete alal Stockholmi Ülikoolist, kus ta õppis aastatel 2015–2017 rahvusvahelise poliitilise ökonoomia erialal.

## Töö
Alates 26. novembrist 2021 on Joosep Vimm Tallinna abilinnapea. Tema koordineerida on ettevõtlus, innovatsioon, turism ja ringmajandus. 

Varem on ta töötanud Tallinna linnavolikogu Sotsiaaldemokraatliku Erakonna fraktsiooni nõunikuna, Integratsiooni Sihtasutuse koordinaatorina, ettevõttes Urb-it AB; sotsiaalministeeriumi võrdsuspoliitikate osakonnas programmi spetsialistina ja olnud praktikant Siiri Oviiri kabinetis Euroopa Parlamendis.

## Poliitiline tegevus
Joosep Vimm kandideeris esimest korda kohaliku omavalitsuste volikogu valimistel 2017. aastal Tallinnas Põhja-Tallinna ringkonnas. Ta sai 35 häält ega osutunud valituks. 2019. aasta Riigikogu valimistel sai ta 81 häält ega osutunud valituks. 2021. aasta kohaliku omavalitsuse volikogude valimistel sai ta 130 häält ja pääses Tallinna linnavolikokku.

Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 265 häält ning ei osutunud valituks.

Ta kandideeris 2025. aasta kohaliku omavalitsuse volikogude valimistel Põhja-Tallinna linnaosas, sai 422 häält ning osutus valituks.

## Viited
Kvissentali

**Kvissentali** on Tartu linnaosa, mis asub Emajõe vasaku kaldal ning piirneb Piibe maanteega. Asub Tartu linnas  alates 22.04.1977, mil Tartu territoorium suurenes.

## Ajalugu
.2021. aasta linna üldplaneeringuga eraldati Kvissentali piirkond Ülejõel omaette linnaosaks. See asub linna põhjaosas, paiknedes Emajõe vasakkalda ja linnast väljuva Piibe maantee vahel. Kõrgemal, ürgoru pervel asuvad kuivemad arud (sellest ka sinne kohanimi: Aruküla) ja liivakivisse uuristunud koopad, Kvissentali ajalooline süda paikneb aga otse jõe ääres. Et piirkond on jõge mööda hõlpsasti ligipääsetav, on Kvissental olnud tuntud linnalähedase väljasõidukohana. Emajõe kaldal asub vana Kvissentali keskushoone, kus pärast Teist maailmasõda töötas üks esimesi Tartu Ülikooli internaate.

2020. aastatel on piirkonda palju arendatud. Jõeäärset prestiižset ala iseloomustab kaasaegne eramuarhitektuur, seal on Kapteni, Pootsmani jt tänavad ning nende kõrval oma nimega seonduva poleemika tõttu üleriikliku tuntust kogunud Madruse tänav. Teised tänavanimed viitavad varem piirkonnas asunud taludele (Meruski, Ignatsi, Klaose).

2021. aastal elas Kvissentalis 729 inimest, selle pindalaks oli 150 ha.

## Kohalik elu ja kultuur
Alates 2022. aastast toimub Kvissentalis iga-aastane kodukohvikute päev.

Aastal 2023 toimus esimene Kvissentali hoovimüük.

1. juunil 2023 avati Klaose tänaval vabaajaväljak.

Kvissentalis on olemas ka tänavaraamatukogu. Selle tegevus on kajastatud Instagrami kontos, kus saab teada raamatukogu täiendustest, Kvissentali rajoonist ja Tartu kirjanduslinnast.
Fail:Kvissentali Tänavaraamatukogu.jpg|Kvissentali Tänavaraamatukogu
Fail:Kodukohvikute päev 2022.jpg|Kvissentali kodukohvikute päev
Fail:Kvissentali kodukohvik EluPuu 2022.jpg|Kodukohvik EluPuu
Fail:Kvissentali kodukohvikute päeva meelelahutus.jpg|Kodukohvikute päeva meelelahutus


## Kajastamine kultuuris
1978. aastal kirjutatud tudengilaul "Kvissental" räägib sealsest ühiselamust.

## Haljasalad ja veekogud
* Emajõgi
* Aruküla koopad
* Suur haljasala Meruski ja Ujula tänava vahel
* Baptisti kalmistu
* Vana-Peetri kalmistu

Fail:Vana-Peetri kalmistu Tartus.JPG|Vana-Peetri kalmistu sissepääs
Fail:Laeva vrakk.JPG|Mahajäetud laev Emajõel


## Tänavad

## Vaata ka
* Kvissentali mõis

## Viited

## Välislingid
* Kvissentali seltsi koduleht
* Tartu ilukirjanduses: katekndid "Kvissentali" kohta
* Tartu ilukirjanduses: katkendid "Kvissentali ühiselamu" kohta